Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2022/C 263/09)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»GRANA PADANO«

EU-nr.: PDO-IT-0011-AM05 — 19.1.2022

BOB (X) BGB ( )

1. Betegnelse

»Grana Padano«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Hård ost fremstillet af kogt masse og langsomt modnet, som tilvirkes året rundt og anvendes som bordost eller reven ost. Den fremstilles af delvis skummet rå mælk fra køer, der malkes to gange dagligt, og hvis ernæring hovedsagelig består af frisk eller konserveret foder. Den anvendte mælk kommer fra to daglige malkninger, som blandes. Osten fremstilles som hele oste med let konvekse eller næsten lige sider og med en let fremtrædende kant på de flade sider.

Den hele ost måler 35-45 cm i diameter og 18-25 cm i højden med variationer afhængigt af de tekniske fremstillingsbetingelser.

Vægt: fra 24 til 40 kg. Skorpe: hård og glat med en tykkelse på 4-8 mm.

Ostemassen er hård med en finkornet konsistens og deler sig i flager langs revner, der går fra midten og ud, og udviser knap synlig huldannelse. Fedtindholdet i tørstoffet er på mindst 32 %. Skorpen er naturlig gyldengul, og ostemassen er hvid eller strågul. Ostemassen har en behagelig aroma og fin smag.

3.3. Foder (kun for animalske produkter) og råvarer (kun for forarbejdede produkter)

Malkekvægets ernæring, der består af friske eller konserverede foderplanter, anvendes til malkekøer, goldkøer og kvier på over syv måneder. Malkekøerne lever hovedsagelig af foder, der dyrkes på bedrifternes egne marker eller inden for produktionsområdet for den beskyttede oprindelsesbetegnelse »Grana Padano«.

Mindst 50 % af tørstoffet i den daglige foderration skal bestå af foderplanter med et forhold mellem foderplanter og kraftfoder på mindst 1, for så vidt angår tørstofindhold. Mindst 75 % af fodertørstoffet i den daglige foderration skal stamme fra foder, der er produceret i mælkens produktionsområde.

Der findes en liste over tilladte foderstoffer, som omfatter:

foderplanter: frisk foder, hø, halm, ensilage (ikke tilladt til fremstilling af Trentigrana)

råvarer til ikkefoderplantebaseret foder, opdelt efter kategori, der kan anvendes som supplement til foderplanter: korn og produkter afledt heraf, oliefrø og produkter afledt heraf, knolde og rødder og produkter heraf, tørrede foderplanter, produkter fra sukkerindustrien, bælgplantefrø, fedtstoffer, mineraler og tilsætningsstoffer.

Råvarer: rå komælk, naturlig kontinuerlig ostevalle og kalveløbe. Mælken stammer fra køer, der er opdrættet inden for det område, der er afgrænset i punkt 4.

3.4. Specifikke etaper af produktionen, som skal finde sted i det afgrænsede geografiske område

Fremstillingen og modningen skal foregå inden for det produktionsområde, der er afgrænset i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Rivning og emballering af osten skal finde sted inden for det område, der er angivet i punkt 4. Eftersom friskreven ost er et meget følsomt produkt, er det af hensyn til bevarelsen af dets smagskendetegn nødvendigt straks at emballere det under forhold, der sikrer, at enhver form for udtørring undgås. Dertil kommer, at hurtig pakning af produktet i emballage, der er forsynet med oprindelsesbetegnelsen, bedre kan garantere ægtheden af det revne produkt, der i sagens natur er vanskeligere at identificere end en hel ost, hvor mærkningen er synlig (jf. Domstolens dom af 20. maj 2003).

Anvendelse af osteafpuds, der stammer fra udskæring og emballering af »Grana Padano« BOB i mindre stykker med varierende og/eller fast vægt, blokke, firkanter, minioste osv. med henblik på fremstilling af reven »Grana Padano«, er kun tilladt på følgende betingelser: Skorpens andel må ikke overstige 18 %. Sporbarheden af den hele ost med betegnelsen »Grana Padano« BOB, som afpudset kommer fra, skal garanteres. Hvis afpudset ikke straks skal anvendes og/eller overføres fra en virksomhed til en anden, skal det opbevares særskilt efter registreringsnummer og produktionsmåned. Transport af osteafpuds er kun tilladt inden for samme ostefremstillingsvirksomhed eller mellem virksomheder i samme koncern. Osteafpuds, der anvendes til reven »Grana Padano«, må således ikke sælges separat.

3.6. Særlige regler for mærkning af det produkt, som betegnelsen henviser til

Det officielle mærke, der bekræfter, at produktet opfylder de krav, der giver ret til anvendelse af den beskyttede oprindelsesbetegnelse »GRANA PADANO«, og som derfor skal findes på hele oste med den beskyttede oprindelsesbetegnelse »GRANA PADANO«, består af en rombeformet figur, hvorpå ordene »GRANA« og »PADANO« er trykt med store bogstaver. I rombens øverste og nederste hjørner, som er afrundede, står initialerne »G« og »P«.

De prægestempler, hvormed oprindelsesmærket udstanses ved koldpresning på de hele oste i forbindelse med formningen, består af en række rombeformede figurer, hvori der skiftevis står »GRANA« og »PADANO« samt ostemejeriets identifikationsoplysninger og fremstillingsmåned og -år.

Kun de særlige prægestempler med ordet »TRENTINGRANA«, der består af en linje af rombeformede figurer afbrudt af ordet »TRENTINO«, må anvendes til ost med den beskyttede oprindelsesbetegnelse »Grana Padano«, såfremt osten er fremstillet i den selvstyrende provins Trento af mælk fra køer, som fodres med foderplanter, idet der gælder et helårsforbud mod fodring med ensilage af enhver art. I midten står ordet »TRENTINO« mellem konturerne af stiliserede bjerge skrevet normalt og spejlvendt.

Oprindelsesmærkningen ved hjælp af prægestempler suppleres med anbringelsen af en kaseinskive med teksten »Grana Padano«, produktionsåret og en alfanumerisk kode, der entydigt identificerer hver hel ost.

»Grana Padano«-oste, der er modnet inden for produktionsområdet i mindst 20 måneder efter formningen, og som har alle følgende kendetegn, kan betegnes som »RISERVA« [»lagret«]:

— klassificeret som »scelto sperlato« [»certificeret topkvalitet«]

— tydelig kornet ostemasse med en konsistens, der deler sig i flager langs revner, der går fra midten og ud

— ensartet hvid eller strågul farve

— ingen unormale lugte

— behagelig og delikat smag.

Klassificeringen i kategorien »Grana Padano« RISERVA angives ved hjælp af et andet mærke, der efter anmodning fra operatørerne anbringes på ostens sider efter samme regler som dem, der gælder for anbringelsen af BOB-mærket.

Det pågældende mærke består af en cirkel, der på midten gennemskæres af et bredt bånd, som afgrænses af parallelle linjer foroven og forneden. Ordet »RISERVA« med store bogstaver er skrevet i midten af dette bånd. Ordet »OLTRE« med store bogstaver og tallet »20« er skrevet i den øverste halvdel, og ordet »MESI« med store bogstaver er skrevet i den nederste halvdel [dvs. »mere end 20 måneder«].

Oste, der emballeres af autoriserede emballeringsvirksomheder, skal være forsynet med logoet »Grana Padano« på emballagen.

De kendetegn ved det officielle mærke, der attesterer, at produktet opfylder de krav, der giver ret til anvendelse af den beskyttede oprindelsesbetegnelse »Grana Padano« som beskrevet i begyndelsen af dette punkt 3.6, er lidt anderledes, når de er trykt på emballagen, idet bogstaverne »G« og »P« mangler i det øverste og nederste hjørne af romben. Dette vises på baggrundsfarven Pantone 109 C med samme form som den sorte komponent af designet, men lidt større.

Parametrene for gengivelse af logoet på emballagen er følgende:

Symbolforklaring:

Tratto pr. nero sort komponent Tratto per giallo gul komponent Marchio completo fuldstændigt mærke

Emballager indeholdende ost med den beskyttede oprindelsesbetegnelse »Grana Padano«, der opfylder kendetegnene ved den særlige type TRENTINGRANA som beskrevet ovenfor, skal være kendetegnet ved følgende billede på emballagen og i det relevante reklamemateriale:

Når det ved den anden kvalitetskontrol er fastslået, at de emballerede produkter opfylder kvalitetskravene, gælder følgende yderligere kategorier: »Grana Padano« RISERVA Oltre 20 Mesi og »Grana Padano« RISERVA Oltre 24 Mesi [mere end 24 måneder].

Det er også tilladt at angive den faktiske lagring på emballagen til »Grana Padano« fra 12 måneder og frem.

Denne angivelse er dog fakultativ. Hvis den tilføjes, skal lagringen angives ensartet på alle pakninger ved hjælp af den relevante nummerering med gul på sort baggrund, idet ordene »Oltre X mesi« (»mere end X måneder«) tilføjes.

Parametrene for angivelse af lagring er navnlig følgende:

På emballager indeholdende ost af kategorien »Grana Padano« RISERVA Oltre 20 Mesi gengives det logo, der er anbragt på disse oste, ud over logoet »Grana Padano« som beskrevet ovenfor.

Det pågældende logo består af følgende: en cirkel, der gennemskæres af et bredt bånd, som afgrænses af parallelle linjer foroven og forneden. Ordet »RISERVA« med store bogstaver er skrevet i midten af dette bånd. Ordet »OLTRE« med store bogstaver er skrevet i den øverste halvdel og tallet »20« og ordet »MESI« med store bogstaver er skrevet i den nederste halvdel [dvs. »mere end 20 måneder«].

Designet er guld på en sort baggrund med samme form som guldkomponenten i designet, men lidt større.

Parametrene for gengivelse af det pågældende logo på emballagen er som følger:

Symbolforklaring:

C Cyan M Magenta Y Gul Symbolforklaring Dominerende farve (sort) (Si veda a sotto) (Se nedenfor) Posizione Placering

Det er også tilladt at angive den faktiske lagring fra 24 måneder og frem på emballagen til »Grana Padano«-ost, som tidligere er blevet mærket med logoet »RISERVA — Oltre 20 Mesi«.

Denne angivelse er dog fakultativ. Hvis den tilføjes, skal lagringen angives ensartet på alle pakninger ved hjælp af det relevante logo svarende til det, der er beskrevet ovenfor for »RISERVA — Oltre 20 Mesi«, men skrevet med sort på en gylden baggrund.

Parametrene for gengivelse af det pågældende logo er præciseret nedenfor:

Symbolforklaring:

C Cyan M Magenta Y Gul Forklaring Dominerende farve (sort) (Si veda a sotto) (Se nedenfor) Posizione Placering

Ligesom for osten i kategorien »RISERVA — OLTRE 20 MESI« skal logoet »Grana Padano« som beskrevet ovenfor også gengives på emballagen, der er forsynet med dette logo.

Lagringslogoerne skal følge den fremadskridende udvikling, der tydeligt fremgår af følgende diagram:

Symbolforklaring:

Sviluppo loghi stagionatura Logoer, der viser udviklingen i lagringen

4. Kort angivelse af det geografiske områdes afgrænsning

Det område, hvor ost med den beskyttede oprindelsesbetegnelse »Grana Padano« BOB fremstilles og rives, består af provinserne Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi, Mantova på Po-flodens venstre bred, Milano, Monza, Pavia, Sondrio, Varese, Trento, Padova, Rovigo, Treviso, Venezia, Verona, Vicenza, Bologna til højre for Reno, Ferrara, Forli Cesena, Piacenza, Ravenna og Rimini samt følgende kommuner i provinsen Bolzano: Anterivo, Lauregno, Proves, Senale-S. Felice og Trodena.

5. Tilknytning til det geografiske område

Produktionsområdet for den beskyttede oprindelsesbetegnelse »Grana Padano« er stort set det samme område som Po-dalen, dvs. det geografiske område for Po-flodens leje, der er kendetegnet ved alluvialjord hidrørende fra smeltevandsaflejringer, som er velforsynet med vand. Dette er et af de mest frugtbare områder i verden og blandt de bedst egnede til dyrkning af foderplanter.

Disse jordbundsforhold samt områdets mikroklima fremmer navnlig produktionen af majs, der udgør basisfoderafgrøden for de køer, hvis mælk er bestemt til fremstilling af ost med den beskyttede oprindelsesbetegnelse »Grana Padano«, da den kan udgøre op til 50 % af det indtagne tørstofindhold.

Opdyrkning og kunstvanding af Po-dalen siden det 11. århundrede har givet anledning til lokal udvikling af husdyrhold. Den deraf følgende betydelige mængde mælk, som oversteg landbefolkningens daglige behov, gjorde, at det blev nødvendigt at omdanne den til en ost, der holdt sig godt. Selv i dag er den rigelige forsyning med lokale foderplanter, navnlig majs, der skyldes den rigelige vandforsyning, et væsentligt element i opretholdelsen af husdyrhold og den deraf følgende forsyning med mælk.

De særlige kendetegn ved den beskyttede oprindelsesbetegnelse »Grana Padano« kan tilskrives følgende elementer:

— størrelsen og vægten af de hele oste

— ostens særlige morfologiske kendetegn, der skyldes fremstillingsteknikken, og som er karakteriseret ved en kornet konsistens, skaber den typiske tendens til at dele sig i flager

— ostemassens hvide eller strågule farve med en delikat smag og behagelig aroma, som hovedsagelig skyldes den udbredte anvendelse af voksmajs i køernes ernæring

— et vand- og fedtindhold, der stort set svarer til proteinindholdet

— en høj grad af naturlig nedbrydning af proteiner til peptoner, peptider og frie aminosyrer

— egnethed til langvarig modning, selv i over 20 måneder.

Årsagssammenhængen mellem den beskyttede oprindelsesbetegnelse »Grana Padano« og dens oprindelsesområde kan tilskrives følgende elementer:

— Det store kunstvandingspotentiale i Po-dalen og den deraf følgende tilgængelighed af foderplanter, herunder hovedsagelig voksmajs, som er årsag til den karakteristiske hvide eller strågule farve, smag og aroma, der kendetegner ostemassen. Det direkte resultat af at anvende majsensilage eller voksmajsensilage er, at der i ernæringen indgår færre farvestoffer såsom karoten, anthocyanin og chlorophyll, end hvis ernæringen er baseret på flere arter hø eller foderplanter. Dette er en direkte virkning af ensilering.

— Anvendelse af rå mælk, der bevirker, at de mælkesyrebakterier, der er typiske for området, indgår i ostefremstillingen.

— Anvendelse af en naturlig kontinuerlig ostevalle, der skaber en ubrudt mikrobiologisk forbindelse med produktionsområdet. Den mælk, der omdannes til valle og dermed til den kontinuerlige ostevalle, er således det led i kæden, der forbinder ostefremstillingsprocessen med produktionsområdet, og som desuden sikrer, at de mælkesyrebakterier, der er typiske for oprindelsesområdet, fortsat og løbende anvendes, hvilket giver osten med den beskyttede oprindelsesbetegnelse »Grana Padano« dens vigtigste særlige kendetegn. Årsagssammenhængen mellem produktets kendetegn og dets oprindelsesområde kan også tilskrives ostefabrikanten, der altid har været af central og grundlæggende betydning for produktionen af ost med den beskyttede oprindelsesbetegnelse »Grana Padano«. Den dag i dag overlades forarbejdningen af mælk til »Grana Padano« BOB stadig til ostemagere og ikke til teknikere eller videnskabsfolk.

Henvisning til offentliggørelsen af varespecifikationen

Varespecifikationens fulde tekst er tilgængelig på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på Qualità e sicurezza (øverst i skærmens højre side) og herefter på Disciplinari di Produzione all'esame dell'UE".

(1) EUT L 179 af 19.6.2014, s. 17.